## Emergències obté el compromís del Ministeri de l’Interior de treballar immediatament en l’increment dels efectius de la Policia de la Generalitat

*** El conseller d’Emergències i Interior ha mantingut una reunió amb el secretari d’estat de Seguretat per a exigir una solució al dèficit d’agents en la unitat adscrita
* El Ministeri es compromet a estendre les gratificacions per la DANA al personal de la unitat adscrita a la Comunitat del Cos Nacional de Policia que també va participar en els treballs**

El conseller d’Emergències i Interior, Juan Carlos Valderrama, ha acordat, este dilluns, amb el secretari d’estat de Seguretat del Ministeri de l’Interior, Rafael Pérez, treballar immediatament en un increment dels efectius de la unitat adscrita a la Comunitat Valenciana del Cos Nacional de Policia.

La reunió, a la qual també ha assistit la secretària autonòmica d’Emergències i Interior, Irene Rodríguez, es produïx a instàncies de la Generalitat, després que Juan Carlos Valderrama es dirigira per escrit, el mes de gener passat, al ministre de l’Interior, Fernando Grande-Marlaska, demanant abordar “com més prompte millor” el dèficit d’agents de la Policia de la Generalitat.

La reunió d’este dilluns ha permés analitzar este dèficit de personal i la necessitat d’increment d’efectius, així com els inicis de la negociació d’un nou conveni de col·laboració en esta matèria.

De la plantilla prevista per a la Comunitat Valenciana, de 500 efectius, en l’actualitat només es disposa de 375 agents. Per això, segons ha informat el conseller al final de la reunió, “atesa la situació actual després de la DANA i les noves necessitats, s’ha plantejat com a necessari un increment a curt termini”.

En este sentit, tal com ha avançat Juan Carlos Valderrama, “s’ha acordat treballar de manera immediata en la dotació d’este increment d’efectius de manera paral·lela a la renovació i constitució de la comissió mixta de seguiment del conveni, amb la finalitat d’anar treballant en un text nou que permeta substituir l’actual, prorrogat en 2022”.

A més, en relació amb les gratificacions per la participació en els treballs de la DANA abonades al personal del Cos Nacional de Policia, el secretari d’estat ha traslladat el compromís d’abonar també esta gratificació al personal de la unitat adscrita que va participar en estos treballs.

Durant el transcurs de la reunió, el titular d’Emergències i Interior de la Generalitat ha expressat la necessitat d’arribar als 500 agents i ha argumentat que “és més necessari que mai disposar d’efectius per a fer front a la situació actual de reconstrucció”.

Tal com ha exposat el conseller, la Comunitat Valenciana actualment patix un dèficit del 25 % en nombre d’agents, ja que, “dels 500 compromesos, únicament en tenim en l’actualitat 375”.

Per això, ha considerat la reunió “molt productiva” de cara a “continuar millorant i avançant en l’increment de mitjans i recursos de la unitat adscrita a la Comunitat Valenciana i millorant la coordinació i col·laboració”. De fet, Valderrama ha volgut agrair “la bona predisposició” del secretari d’estat per a arribar a una entesa.

**Evolució**

L’evolució dels efectius de la Policia de la Generalitat ha seguit una línia descendent des que, en 2014, va registrar-se un màxim de 457 agents, tendència que va tindre el seu nivell més baix en 2021, amb 371 agents, i una recuperació relativa en 2022 (410 efectius), a la qual van seguir caigudes progressives fins als 375 de l’actualitat, la segona pitjor xifra en 10 anys.

Juan Carlos Valderrama va demanar, el mes de gener passat, que es produïra una reunió amb el ministre “a la màxima brevetat possible” per a abordar la situació del conveni que ha de regular la unitat adscrita de la Policia Nacional a la Comunitat Valenciana i analitzar el dèficit actual d’una plantilla que disposa de 125 places vacants.

“Des de la Conselleria d’Emergències i Interior, i en el context actual en què es troba la nostra Comunitat, sobretot la província de València, després dels efectes de la catàstrofe provocada per la DANA, considerem que és el moment de conjuminar els esforços entre les administracions per a intentar pal·liar en la mesura que siga possible els efectes devastadors provocats per esta”, argumentava el conseller en la carta remesa al responsable ministerial d’Interior.

Fecha: 24/03/2025